Herflugvél frá Chile hvarf í nótt með þrjátíu og átta manns innanborðs þegar vélin var á leið til Suðurskautslandsins . Sautján voru í áhöfn vélarinnar og tuttugu og einn farþegi . Hermennirnir voru á leið í herstöð á eyju Georgs Konungs á Suðurskautinu . Björgunarlið leitar nú vélarinnar og segir hershöfðingi í flughernum að neyðarkall hafi ekki borist . Samkvæmt frétt AP fréttaveitunnar eru björgunaraðilar ekki vongóðir á að áhöfnin og farþegar muni finnast heilir á húfi . Í tilkynningu frá flughernum segir að vélin , sem er af Hercules gerð , hafi lagt af stað frá flugvellinum í Punta Arenas rétt fyrir klukkan átta í gærkvöldi að íslenskum tíma og um klukkustund síðar hafi samband rofnað við flugvélina . Þá hafði henni verið flogið rúmlega helming leiðarinnar . Hershöfðinginn Eduardo Mosqueira sagði fjölmiðlum í nótt að mögulega hafi áhöfn flugvélarinnar neyðst til að lenda henni vegna eldsneytisskorts eftir að henni hafi verið flogið af leið . Veður mun hafa verið rólegt á svæðinu þar sem flugvélin hvarf . Chile stjórnar rúmlega 1.2 milljón ferkílómetrum á Suðurskautinu og rekur þar níu herstöðvar , samkvæmt BBC .